CELEX: 32017R1329
Language: bg
Date: 2017-07-17 00:00:00
Title: Регламент за изпълнение (ЕС) 2017/1329 на Комисията от 17 юли 2017 година за изменение на приложение I към Регламент (ЕО) № 32/2000 на Съвета по отношение на условията за ползване на тарифната квота на Съюза, обвързана в ГАТТ, за хранителни продукти, неупоменати, нито включени другаде, разпределена за Съединените американски щати

18.7.2017   
            
            
               BG
            
            
               Официален вестник на Европейския съюз
            
            
               L 185/29
            
         РЕГЛАМЕНТ ЗА ИЗПЪЛНЕНИЕ (ЕС) 2017/1329 НА КОМИСИЯТА
   от 17 юли 2017 година
   за изменение на приложение I към Регламент (ЕО) № 32/2000 на Съвета по отношение на условията за ползване на тарифната квота на Съюза, обвързана в ГАТТ, за хранителни продукти, неупоменати, нито включени другаде, разпределена за Съединените американски щати
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 32/2000 на Съвета от 17 декември 1999 г. за откриване и управление на тарифни квоти на Общността, обвързани в ГАТТ, както и на някои други тарифни квоти на Общността, и за установяване на подробни правила във връзка с уточняването на квотите и за отмяна на Регламент (ЕО) № 1808/95 на Съвета (1), и по-специално член 9, параграф 1, буква б), първо тире от него,
   като има предвид, че:
   
               (1)
            
            
               Вследствие на споразумението между Съюза и Съединените американски щати, сключено по силата на Решение 2013/125/ЕС на Съвета (2), с Регламент за изпълнение (ЕС) № 624/2013 на Комисията (3) беше изменено приложение I към Регламент (ЕО) № 32/2000 считано от 1 юли 2013 г., за да бъде открита нова тарифна квота от 1 550 тона, обвързана в ГАТТ, за внос в Съюза на хранителни продукти, неупоменати, нито включени другаде, с код по КН 2106 90 98, с произход от Съединените американски щати.
            
         
               (2)
            
            
               Тъй като определените по държави тарифни квоти се разпределят въз основа на произхода на стоките, беше сметнато за уместно в приложение I към Регламент (ЕО) № 32/2000 да се въведе задължение за представяне на сертификат за произход в съответствие с приложимото законодателство на Съюза относно непреференциалния произход, когато се подава декларация за допускане за свободно обращение по отношение на хранителните продукти, за които е предвидено ползването на новата тарифна квота.
            
         
               (3)
            
            
               С писмо от 26 април 2016 г. обаче Съединените американски щати поискаха това задължение да бъде отменено. В писмото им се обяснява, че продуктите, за които се ползва тарифната квота, се изнасят от цялата територия на Съединените щати и независимо от това, че задачата за издаване на сертификати за произход е децентрализирана, ресурсите, необходими за съобразяването с такава система за сертифициране на хартиен носител, правят тази задача прекалено обременителна.
            
         
               (4)
            
            
               По отношение на риска от внос, в рамките на тарифната квота, на продукти, които не са с произход от Съединените щати, ако задължението бъде отменено, с член 61 от Регламент (ЕС) № 952/2013 (4) се разрешава на митническите органи да изискват от декларатора да докаже произхода на стоките с доказателство, различно от представяне на сертификат за произход в съответствие с членове 57, 58 и 59 от Регламент за изпълнение (ЕС) 2015/2447 на Комисията (5). По този начин може да се гарантира правилното прилагане на разпоредбите дори ако задължението за представяне на сертификат за произход бъде отменено с оглед намаляване на административната тежест за износителите.
            
         
               (5)
            
            
               Следователно, с оглед на тези извънредни обстоятелства, е уместно да се разреши на вносителите на тези продукти да ползват тарифната квота, без да се налага да представят сертификат за произход.
            
         
               (6)
            
            
               Поради това Регламент (ЕО) № 32/2000 следва да бъде съответно изменен.
            
         
               (7)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   В приложение I към Регламент (ЕО) № 32/2000, в реда за пореден номер 09.0096, в колоната, озаглавена „Митническа ставка (в %)“, бележката под линия с текст „Тарифната квота се използва след представяне на сертификат за произход, издаден от компетентните органи на Съединените американски щати в съответствие с членове 55 до 65 от Регламент (ЕИО) № 2454/93“ се заличава.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 17 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 5, 8.1.2000 г., стр. 1.
   
      (2)  Решение 2013/125/ЕС на Съвета от 25 февруари 2013 г. относно сключването на споразумение под формата на размяна на писма между Европейския съюз и Съединените американски щати в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъците на Република България и на Румъния в процеса на присъединяването им към Европейския съюз (ОВ L 69, 13.3.2013 г., стр. 4).
   
      (3)  Регламент за изпълнение (ЕС) № 624/2013 на Комисията от 27 юни 2013 година за изменение на приложение I към Регламент (ЕО) № 32/2000 на Съвета по отношение на нова тарифна квота на Съюза, обвързана в ГАТТ, за хранителни продукти, неупоменати, нито включени другаде, разпределена за Съединените американски щати (ОВ L 177, 28.6.2013 г., стр. 21).
   
      (4)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).
   
      (5)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).